NHS એવી સંસ્થા છે જે ભારતીય ડોક્ટર્સ, નર્સીસ અને અન્ય હેલ્થ પ્રોફેશનલ્સના અસામાન્ય પ્રદાન વિના કદી સફળ થઈ શકી ન હોત. નેશનલ હેલ્થ સર્વિસ ૧.૫ મિલિયનથી વધુ સ્ટાફ સાથે વિશ્વમાં સૌથી મોટા નોકરીદાતાઓમાં સ્થાન ધરાવે છે. અત્યારે આ સંસ્થામાં ૧૮,૦૦૦થી વધુ ભારતીય નાગરિકો કામગીરી બજાવે છે, જે નોન-બ્રિટિશ સ્ટાફમાં સૌથી મોટું જૂથ છે. NHS ના ડોક્ટરોમાં ત્રીજો હિસ્સો ભારતીય મૂળના વ્યક્તિ છે. આ વર્ષની શરૂઆતમાં ધ રોયલ કોલેજ ઓફ જીપીસ દ્વારા NHS માં વિદેશીઓ અને વિશેષતઃ સાઉથ એશિયન સ્ટાફના પ્રદાનને ઉજવતું પ્રદર્શન યોજવામાં આવ્યું હતું. આ પ્રદર્શનમાં નોંધનીય બાબત એ જોવાં મળી હતી કે જનરલ મેડિકલ કાઉન્સિલના રજિસ્ટર્ડ મેડિકલ પ્રેક્ટિશનર્સની યાદીમાં બીજા સ્થાને પટેલ અટક સાથે ૧,૭૨૪ ડોક્ટર્સ હતા, જ્યારે સ્મિથ અટક સાથેના ૧૭૫૦ ડોક્ટર્સ સૌથી મોખરે હતા. સાઉથ એશિયન ડોક્ટરોએ બ્રિટનની નેશનલ હેલ્થ સર્વિસને ગતિશીલ બનાવી રાખી છે, જેના મીઠાં ફળ બ્રિટિશ નાગરિકો ચાખી રહ્યા છે.